Rentekoers: Geen verligting vir SA’ners wat geld skuld(Argieffoto: Maroela Media) Suid-Afrikaanse verbruikers, veral dié met skuld, gaan verder klippe kou nadat die Reserwebank die repokoers Donderdag met 75 basispunte tot 7% per jaar verhoog het. Die prima uitleenkoers staan nou op 10,5%. Die jongste verhoging, wat Vrydag in werking tree, skep veral probleme vir mense wat huislenings, motor- en kredietkaartskuld het. Dit sal die sewende verhoging sedert November verlede jaar wees. Die verhoging kan grotendeels toegeskryf word aan laer as verwagte ekonomiese groei en rekordbeurtkrag. “Die vlak van die repokoers is nou bo die vlak wat dit voor die aanvangs van die Covid-19-pandemie was. Die hersiene repokoers ondersteun steeds die vraag na krediet in die nabye termyn, terwyl koerse verhoog word tot vlakke wat meer ooreenstem met die huidige siening vaninflasie en risiko’s daaraan verbonde,” het Lesetja Kganyago, goewerneur van die Reserwebank, Donderdag gesê. “Ekonomiese en finansiële toestande sal na verwagting vir die afsienbare toekoms meer wisselvallig bly.” Kganyago sê drie lede van die monetêre beleidskomitee was ten gunste van ŉ basispunteverhoging van 75, terwyl twee komiteelede vir ŉ verhoging van 50 basispunte beding het. Faktore wat die komitee se eindelike besluit genoop het, sluit verhoogde inflasie en swak ekonomiese groei in. “In verskeie ekonomieë, insluitend Suid-Afrika, sal deurlopende konsolidasie van fiskale posisies disinflasie ondersteun. Die waarde van bates in groot markte het ook skerp gedaal terwyl beleggers se aptyt vir meer gewaagde bates swak bly. “Met inagneming van hierdie en ander faktore, is die Reserwebank se voorspelling vir globale groei in 2023 1,9% (vanaf 2%). Die Internasionale Monetêre Fonds (IMF) se Oktober-voorspelling vir globale groei in 2022 is 3,2% en 2,7% in 2023. Ons verwag nou dat die Suid-Afrikaanse ekonomie vanjaar met 1,8% (vanaf 1,9%) sal groei.” Die Reserwebank verwag steeds groei van 0,4% vir die bruto binnelandse produk (BBP) in die derde kwartaal, hoewel die verwagte groei in die vierde kwartaal slegs 0,1% sal wees – hoofsaaklik weens rekordbeurtkrag. Ondanks sterker private beleggings neem dié voorspelling laer kommoditeitspryse, hoër inflasie en rentekoerse in ag. Daar word ook aangeneem dat beurtkrag verder sal verhoog, wat ŉ vermindering van 0,6 persentasiepunte in 2023 kan beteken. Die voorspelling is dus dat die ekonomie na verwagting met 1,1% in 2023 sal uitbrei (vanaf 1,4%), en met 1,4% in 2024 (vanaf 1,7%). BBP-groei van 1,5% word vir 2025 voorspel. “Voedselprysinflasie het wêreldwyd afgeneem, maar plaaslike voedselprysinflasie word egter hersien, deels weens die swakker wisselkoers. Dit sal nou na verwagting 8,8% in 2022 wees(op van 8,1%). “Voedselprysinflasie word van 5,5% hoër hersien na 6,2% in 2023 en bly onveranderd op 4,2% in 2024. Die bank se voorspelling van wesensinflasie vir vanjaar en volgende jaar is effens hoër op onderskeidelik 6,7% en 5,4%. In 2024 en 2025 verwag ons wesensinflasie van 4,5%.” Die bank se voorspelling vir kerninflasie is onveranderd op 4,3% in 2022, maar op na 5,5% van die verwagte 5,4% in 2023.